b'\n_START_ARTICLE_\nFlagel\xc2\xb7laci\xc3\xb3 de Jes\xc3\xbas\n_START_PARAGRAPH_\nLa flagel\xc2\xb7laci\xc3\xb3 de Jes\xc3\xbas tamb\xc3\xa9 coneguda com a Crist a la Columna, \xc3\xa9s, segons la tradici\xc3\xb3 cristiana, un esdeveniment ocorregut al segle\xc2\xa0i on Jes\xc3\xbas de Natzaret,  considerat el fill de D\xc3\xa9u i el Messies pels cristians, va ser fuetejat despr\xc3\xa9s del seu arrest i judici en el qual va ser condemnat per Pon\xc3\xa7 Pilat a ser fuetejat, i finalment crucificat._NEWLINE_Aquests fets s\xc3\xb3n globalment nomenats la Passi\xc3\xb3, el cicle del sofriment redemptor de Jes\xc3\xbas que amb la mort per crucifixi\xc3\xb3 s\xc3\xb3n elements essencials de la teologia cristiana, incloent-hi les doctrines de salvaci\xc3\xb3 i expiaci\xc3\xb3. Dins del cicle de la Passi\xc3\xb3, la flagel\xc2\xb7laci\xc3\xb3 \xc3\xa9s la sisena estaci\xc3\xb3 en la qual tamb\xc3\xa9 se li va imposar la corona d\'espines._NEWLINE_A la Bas\xc3\xadlica de Santa Prassede a Roma es conserva una columna considerada l\'original on va ser fuetejat Jes\xc3\xbas.\n_START_SECTION_\nDescripci\xc3\xb3 del fet\n_START_PARAGRAPH_\nSegons el Nou Testament, Jes\xc3\xbas va ser arrestat a Getseman\xc3\xad despr\xc3\xa9s del Sant Sopar amb els dotze ap\xc3\xb2stols, i obligat a ser jutjat pel Sanedr\xc3\xad, Pilat, i Herodes Antipas, abans de ser lliurat per a ser crucificat. Despr\xc3\xa9s de ser fuetejat, va ser ridiculitzat pels soldats romans com el "rei dels Jueus", va ser vestit amb una capa morada, coronat amb espines, el varen colpejar i escopir, mentre es dirigia cap al lloc de la crucifixi\xc3\xb3._NEWLINE_L\'esdeveniment de la flagel\xc2\xb7laci\xc3\xb3 est\xc3\xa0 recollit als quatre evangelistes, als anomenats evangelis ap\xc3\xb2crifs, i en els sermons, visions o escrits dels sants i pares de l\'Esgl\xc3\xa9sia._NEWLINE_Als evangelis no es recull que fos lligat a una columna, ja que esmenten el c\xc3\xa0stig del flagell per\xc3\xb2 sense descriure els detalls. \xc3\x89s el cas de Mateu\xc2\xa027:26 que narra: \xc2\xabdespr\xc3\xa9s de fer assotar Jes\xc3\xbas, el va entregar perqu\xc3\xa8 fos crucificat\xc2\xbb, i de Marc\xc2\xa015:15 qui recull que: \xc2\xab...va entregar Jes\xc3\xbas, despr\xc3\xa9s de fer-lo assotar, perqu\xc3\xa8 fos crucificat\xc2\xbb. Per la seva banda, a Joan\xc2\xa019:1 s\'introdueix un element de confusi\xc3\xb3, ja que situa l\'assotament abans del pronunciament de la sent\xc3\xa8ncia, com si fos un intent de Pilat de calmar al poble quan l\'habitual era que l\'assotament es port\xc3\xa9s a terme una vegada concl\xc3\xb2s el proc\xc3\xa9s. Per \xc3\xbaltim, a Lluc 23\xc2\xa016:22, nom\xc3\xa9s esmenta \xc2\xabEl far\xc3\xa9 assotar per escarmentar-lo i el deixar\xc3\xa9 lliure\xc2\xbb._NEWLINE_A l\'evangeli ap\xc3\xb2crif conegut com a Evangeli de Nicodem, tamb\xc3\xa9 anomenat Actes de Pilat, al seu cap\xc3\xadtol IX, verset 11, diu: \xc2\xabEl teu poble t\'ha desmentit com a rei. Per aix\xc3\xb2 he decretat que en primer lloc siguis flagel\xc2\xb7lat, d\'acord amb l\'antic costum dels reis pietosos, i que despr\xc3\xa9s siguis penjat de la creu a l\'hort on va ser capturat\xc2\xbb._NEWLINE_La refer\xc3\xa8ncia suposadament feta per Pilat sobre l\'aplicaci\xc3\xb3 hist\xc3\xb2rica de la flagel\xc2\xb7laci\xc3\xb3 com a c\xc3\xa0stig, es remunta al Deuteronomi\xc2\xa025:2 on es descrivien les normes del poble jueu i on es fixava en quaranta el nombre de cops perm\xc3\xa8s. Els fariseus, amb la voluntat de no sobrepassar aquest l\xc3\xadmit que estava expressament prohibit, els varen reduir a trenta-nou fuetades repartides en tretze cops al t\xc3\xb2rax i tretze a cada costat de l\'esquena. Quan es feia servir el fuet de tres cordes el nombre de fuetades era nom\xc3\xa9s de tretze, segons explica Flavi Josep._NEWLINE_A la llei romana, per\xc3\xb2, no havia l\xc3\xadmit en el nombre de cops, amb l\'\xc3\xbanic l\xc3\xadmit que el c\xc3\xa0stig no provoqu\xc3\xa9s la mort del condemnat a conseq\xc3\xbc\xc3\xa8ncia de les fuetades i deixar que fos conseq\xc3\xbc\xc3\xa8ncia del suplici de la crucifixi\xc3\xb3 o una altra pena capital com la decapitaci\xc3\xb3 o l\'abrasament. El c\xc3\xa0stig es rebia dempeus amb les mans lligades a un pal o columna truncada, d\'uns quaranta_NEWLINE_cent\xc3\xadmetres d\'al\xc3\xa7ada, totalment nu i amb les cames obertes, de manera que, en estar ajupit, ofer\xc3\xads l\'esquena als seus torturadors._NEWLINE_Les sent\xc3\xa8ncies romanes eren executades per soldats legionaris reclutats entre els enemics del poble jueu, com els sirians. D\'aqu\xc3\xad l\'acarnissament en l\'aplicaci\xc3\xb3 de les sent\xc3\xa8ncies.\n_START_SECTION_\nTractament en l\'art\n_START_PARAGRAPH_\nTot i no apar\xc3\xa8ixer a les narracions, un element que no falta a la iconografia \xc3\xa9s la columna, convertida en un dels instruments de la Passi\xc3\xb3 m\xc3\xa9s caracter\xc3\xadstics. La forma i les proporcions d\'aquest instrument han variat amb el transcurs dels segles. Fins a la fi de l\'Edat Mitjana la columna a la qual est\xc3\xa0 lligat Jes\xc3\xbas \xc3\xa9s alta i fina._NEWLINE_A l\'art barroc de la Contrareforma va ser reempla\xc3\xa7ada per una columna baixa i gruixuda. El canvi es troba en la hist\xc3\xb2ria de les rel\xc3\xadquies, ja que existien dues \xc2\xabcolumnes de la Flagel\xc2\xb7laci\xc3\xb3\xc2\xbb, la primera a Jerusalem i la segona a Roma, que van haver de competir entre elles influint successivament en la iconografia d\'aquest episodi de la Passi\xc3\xb3 de Crist._NEWLINE_L\'art de l\'Edat Mitjana va prendre com a model la columna de Jerusalem, m\xc3\xa9s coneguda per als pelegrins de Terra Santa i pels croats. El fragment que s\'exhibeix d\'aquesta pe\xc3\xa7a a la capella dels franciscans de l\'esgl\xc3\xa9sia del Sant Sepulcre t\xc3\xa9 una mida de tan sols uns seixanta cent\xc3\xadmetres. Es va dir que va ser trobada a casa de Caif\xc3\xa0s, un fet contradictori, ja que la flagel\xc2\xb7laci\xc3\xb3 no va tenir lloc a casa seva sin\xc3\xb3 a la de Pilat. Els components de teatralitat d\'aquesta columna inclouen unes taques vermelloses de la sang de Jes\xc3\xbas a la part alta i la impressi\xc3\xb3 de les seves mans sobre la pedra._NEWLINE_La segona columna, baixa i amb forma de balustre, conservada a la bas\xc3\xadlica de Santa Prassede a Roma des de 1233,  no va comptar amb l\'inter\xc3\xa8s de l\'art fins al segle\xc2\xa0xvii. Havia estat portada des del pretori de Pilat pel cardenal Giovanni Colonna. Tot i no comptar amb les mateixes garanties d\'autenticitat que la de Jerusalem, durant el concili de Trento se li van adjudicar tots els honors i va ser adoptada pels artistes de la Contrareforma com a icona a partir del segle\xc2\xa0xvii._NEWLINE_Pel que fa a la representaci\xc3\xb3 dels botxins, comen\xc3\xa7a per influ\xc3\xa8ncia del teatre de la Passi\xc3\xb3, i acostumen a tenir un aspecte caricaturesc i de brutalitat. Habitualment es representen dos personatges, si b\xc3\xa9 hi ha alguns exemples amb un o tres botxins._NEWLINE_Quant als instruments de flagel\xc2\xb7laci\xc3\xb3, en l\'art medieval predomina l\'assot fet a base de cordes amb nusos.Tamb\xc3\xa9 apareixen amb molta freq\xc3\xbc\xc3\xa8ncia els feixos de branques tendres._NEWLINE_Les escenes amb una iconografia medieval es limitaven als personatges principals, si b\xc3\xa9 els drames lit\xc3\xbargics representats des del segle\xc2\xa0xi a les esgl\xc3\xa9sies porten a  la recerca de situacions carregades de dramatisme i a augmentar el desenvolupament de la qualitat pict\xc3\xb2rica i a la incorporaci\xc3\xb3 d\'espectadors a l\'escena. En tractar-se de personatges no recollits als evangelis, varien en funci\xc3\xb3 de criteris art\xc3\xadstics. Sovint s\xc3\xb3n personatges an\xc3\xb2nims que fan d\'espectadors; d\'altres es representa Pilat que, despr\xc3\xa9s de donar l\'ordre, controla la situaci\xc3\xb3, o tamb\xc3\xa9 a alguns soldats romans que fan gu\xc3\xa0rdia supervisant que el c\xc3\xa0stig s\'executi amb normalitat._NEWLINE_Excepcionalment es representa a l\'escena a la Mare de D\xc3\xa9u, una imatge derivada de la creen\xc3\xa7a de santa Br\xc3\xadgida de Su\xc3\xa8cia qui assegurava que la Maria havia assistit a la Flagel\xc2\xb7laci\xc3\xb3 i que havia caigut esva\xc3\xafda davant la visi\xc3\xb3 de la sang._NEWLINE_Altres variants situen en escena a Sant Pere penedit despr\xc3\xa9s de la negaci\xc3\xb3, suplicant el perd\xc3\xb3 de Jes\xc3\xbas agenollat davant seu i amb el gall posat sobre la columna de la flagel\xc2\xb7laci\xc3\xb3. Judes tamb\xc3\xa9 ha estat representat amb les trenta monedes de plata cobrades per la tra\xc3\xafci\xc3\xb3 a les seves mans, observant espantat l\'escena des d\'una finestra, una representaci\xc3\xb3 contradict\xc3\xb2ria, ja que l\'evangeli de Mateu\xc2\xa027:5, Judes es va penjar abans de la Flagel\xc2\xb7laci\xc3\xb3._NEWLINE_Pel que fa a la dimensi\xc3\xb3 temporal de la representaci\xc3\xb3, habitualment es representa el moment del c\xc3\xa0stig. Ara b\xc3\xa9, algunes representacions corresponen al moment previ, coincidint per tant amb el judici i els preparatius i, tamb\xc3\xa9 amb l\'escena posterior amb Jes\xc3\xbas caigut al peu del pilar abatut davant els testimonis. Aquestes darreres representacions es varen popularitzar a partir de la interpretaci\xc3\xb3 que va fer l\'itali\xc3\xa0 del segle\xc2\xa0xvi Bernardino Luini en un fresc del monestir san Maurizio Maggiore de Mil\xc3\xa0, on Santa Catalina i Sant Nicolau flanquegen Crist postrat.'